അവര് അങ്ങനെ ചെയ്തില്ലെങ്കില് എന്റെ പേര് മാറ്റിക്കോളൂ തുറന്നടിച്ച് ആകാശ് ചോപ്ര ഇംഗ്ലണ്ടിനെതിരായ രണ്ടാം ക്രിക്കറ്റ് ടെസ്റ്റിലും കെ.എല് രാഹുലിനെ ഇന്ത്യ ഓപ്പണറായി ഇറക്കുമെന്ന് മുന് താരം ആകാശ് ചേപ്ര. മായങ്ക് അഗര്വാള് ഫിറ്റ്നസ് വീണ്ടെടുത്ത് തിരിച്ചെത്തിയെങ്കിലും രാഹുലിനെ മാറ്റി നിര്ത്താന് ഒരു കാരണവുമില്ലെന്ന് ചോപ്ര പറഞ്ഞു. നൂറ് ശതമാനം കെ.എല് രാഹുല് തന്നെ രണ്ടാം ടെസ്റ്റിലും ഓപ്പണറാകും. അവര് അങ്ങനെ ചെയ്യുന്നില്ലെങ്കില് നിങ്ങള്ക്ക് എന്റെ പേര് മാറ്റാം. രാഹുലിനെ രണ്ടാം മത്സരത്തിലും കളിപ്പിക്കുക തന്നെ വേണം. മായങ്ക് അഗര്വാള് ആരോഗ്യവാനാണെങ്കില് പോലും, അവര് കെ.എല്.രാഹുലിനെ എങ്ങനെ മാറ്റും ആകാശ് ചോപ്ര പറഞ്ഞു. മായങ്കിന് പകരക്കാരനായാണ് കെ.എല്. രാഹുല് ആദ്യ ടെസ്റ്റില് ഇടംപിടിച്ചത്. സമചിത്തതയും ക്ഷമയും പ്രതിഭയും സമന്വയിപ്പിച്ച ബാറ്റിംഗിലൂടെ രാഹുല് ദീര്ഘകാലം ഇന്ത്യന് ടെസ്റ്റ് ടീമില് ഇടംപിടിക്കാന് യോഗ്യനാണെന്ന് തെളിയിക്കുകയും ചെയ്തു. ആദ്യ ഇന്നിംഗ്സില് 84 റണ്സുമായി രാഹുല് ഇന്ത്യയുടെ ടോപ് സ്കോറര് ആയിരുന്നു.